《得何时矩书》
明代·陈献章

良友惠我书，书中竟何如。上言我所忧，下述君所移。

开缄读三四，亦足破烦污。丈夫立万仞，肯受寻尺拘。

不见柴桑人，丐食能欢娱。孟轲走四方，从者数十车。

出处固有间，谁能别贤愚。鄙夫患得失，较计于其初。

高天与深渊，悬绝徒嗟吁。

作者简介：（1428—1500）明广东新会人，字公甫，号石斋，晚号石翁，居白沙里，学者称白沙先生。正统十二年，两赴礼部不第。从吴与弼讲理学，居半年而归。筑阳春台，读书静坐，数年不出户。入京至国子监，祭酒邢让惊为真儒复出。成化十九年授翰林检讨，乞终养归。其学以静为主，教学者端坐澄心，于静中养出端倪。兰溪姜麟称之为“活孟子”。又工书画，山居偶乏笔，束茅代之，遂自成一家，时呼为茅笔字。画多墨梅。有《白沙诗教解》、《白沙集》。